# ШАРТНОМА № \_\_\_\_\_\_\_\_\_

*(лойиҳа – смета хужжатларини тайёрлаш хизмати)*

**“\_\_\_” \_\_\_\_\_\_\_\_\_\_ 2022 йил Жиззах шаҳар**

Марказий банк Жиззах вилояти бош бошкармаси (кейинги ўринларда **“Буюртмачи”** деб юритилади) номидан Низом асосида иш юритувчи бош бошқарма бошлиғи С.Х.Алишев бир томондан ва \_\_\_\_\_\_\_\_\_\_\_\_\_\_\_\_\_\_\_ (кейинги ўринларда **“Бажарувчи”** деб юритилади) номидан буйруқ асосида иш юритувчи раҳбари \_\_\_\_\_\_\_\_\_\_\_\_\_\_\_\_\_\_\_ иккинчи томондан мазкур шартномани қуйидагилар тўғрисида тузди.

**1. ШАРТНОМА ПРЕДМЕТИ**

1.1. Мазкур шартномага асосан “Бажарувчи” Марказий банк Жиззах вилояти бош бошқармаси маъмурий биносида реконструкция ва капитал таъмирлаш ишларини бажаришга доир лойиҳа–смета хужжатларини тайёрлаш ва қурилиш даври давомида объектда муаллифлик назоратини олиб бориш хизматини кўрсатиш ҳамда электрон танловда эълон қилинган техник топшириқ талабларида кўрсатиб ўтилган бошқа мажбуриятларни ўз зиммасига олади, “Буюртмачи” эса кўрсатилган хизматларни қабул қилиб олади ва хизматлар учун тўловларни ўз вақтида амалга оширади.

1.2. “Буюртмачи” лойиҳа-смета ҳужжатларини ишлаб чиқиш учун топшириқ бериш, лойиҳа-смета ҳужжатларини тузиш учун зарур бўлган бошланғич маълумотларни бериш, объектда муаллифлик назоратини олиб бориш учун етарлича иш шароитини яратиш, бажарилган ишларни қабул қилиб олиш ва ушбу шартноманинг 2-3-бандларида белгиланган тартибда ва миқдорда иш, хизматлар ҳақини тўлаш мажбуриятини олади.

1.3. Хизматларни бажариш муддати–шартномага мувофиқ, хизматлар учун Буюртмачи томонидан Бажарувчининг хисобига 15 фоиз олдиндан тўлов ўтказилган кундан бошлаб  
25 календар кунни ташкил этади.

**2. ШАРТНОМА БАҲОСИ**

2.1. Шартнома баҳоси \_\_\_\_\_\_\_\_\_\_\_\_\_\_\_\_\_\_\_ **(**\_\_\_\_\_\_\_\_\_\_\_\_\_\_\_\_\_\_\_**) сўмни** ташкил этади.

2.2. Шартнома баҳоси ўз ичига барча соликлар, йиғимлар ва ажратмаларни олади.

**3. ҲИСОБ-КИТОБ ТАРТИБИ**

3.1. Ушбу шартнома бўйича тўловлар қуйидаги тартибда амалга оширилади:

- шартнома имзоланган кундан бошлаб 10 (ўн) банк иш куни давомида шартноманинг 2.1-бандида назарда тутилган шартнома баҳосининг15 фоизи яъни, \_\_\_\_\_\_\_\_\_\_\_\_\_\_\_\_\_\_\_ (\_\_\_\_\_\_\_\_\_\_\_\_\_\_\_\_\_\_\_) сўм миқдорида олдиндан тўлов;

- шартнома баҳосининг қолган 80 фоизи яъни, \_\_\_\_\_\_\_\_\_\_\_\_\_\_\_\_\_\_\_ (\_\_\_\_\_\_\_\_\_\_\_\_\_\_\_\_\_\_\_) сўми (лойиҳа-смета ҳужжатларига ўрнатилган тартибда экспертиза хулосаси олингандан сўнг) бажарилган ишлар қабул қилингандан сўнг топшириш - қабул қилиш далолатномасига асосан 10 (ўн) банк иш куни ичида Буюртмачи томонидан амалга оширилади.

3.2. Жорий молиялаштириш бажарилган ишларни ҳажми, сифати ва қўйилган талабларга мувофиқлиги текширилгандан сўнг берилган бўнак суммаси тўлиқ ушлаб қолинган ҳолда, ҳақиқатда бажарилган ишлар ҳажми учун объект умумий шартномавий жорий қийматининг 95 (тўқсон беш) фоизи миқдорида тўловлар амалга оширилади.

3.3. Бажарилган иш, хизматлар бўйича шартнома қийматининг қолган якуний   
5 (беш) фоизи яъни, \_\_\_\_\_\_\_\_\_\_\_\_\_ (\_\_\_\_\_\_\_\_\_\_\_\_\_\_\_\_\_\_\_\_\_\_) сўми бинода капитал таъмирлаш ва реконструкция ишлари ҳамда қурилиш ишларининг муаллифлик назорати *(авторский надзор в строительстве)* якунлангандан ва белгиланган тартибда қабул қилиб олингандан сўнг 10 (ўн) банк иш куни ичида Буюртмачи томонидан амалга оширилади.

3.4. Барча тўловлар пул ўтказиш йўли билан сўмда амалга оширилади.

**4. ИШЛАРНИ БАЖАРИШ ТАРТИБИ**

4.1. “Бажарувчи” ушбу шартноманинг 1.1-бандида назарда тутилган ишларни амалга оширгандан сўнг қурилиш даври мобайнида муаллифлик назоратини амалга ошириш учун масъул ходимлар тайинлайди. “Бажарувчи” бажарилаётган ишлар хақида ахборот тақдим қилади. Ушбу масъул ходимлар Буюртмачининг номидан бажарилаётган ишлар сифати устидан муаллифлик назоратини, яъни ҳар ойда бинога камида 3 маротаба ташриф буюрган ҳолда амалга оширади.

4.2. Лойиҳа-смета ҳужжатларини ишлаб чиқиш ишлари натижаси тарафларнинг ваколатли шахслари томонидан имзоланиб, уларнинг муҳрлари билан тасдиқланган ҳолда топшириш-қабул қилиш далолатномаси асосида расмийлаштирилади.

4.3. Мазкур шартнома тарафлар томонидан имзоланган вактдан бошлаб кучга киради ва тарафларнинг ушбу шартнома бўйича барча мажбуриятлари бажаргунларига қадар амалда бўлади.

**5. ТАРАФЛАРНИНГ МАЖБУРИЯТЛАРИ**

5.1. **Бажарувчининг мажбуриятлари:**

5.1.1 Ишларнинг ҳажми, мазмуни ва уларга қўйиладиган бошқа талабларни белгилайдиган танлов хужжатларидаги техник топшириқка ва бошқа бошланғич маълумотларга мувофиқ ишларни бажариш ва натижасини шартноманинг 1.3-бандида белгиланган муддатда Буюртмачига топшириш;

5.1.2. Тайёр бўлган лойиҳа-смета ҳужжатларини Буюртмачи билан келишиб олиш;

5.1.3. Буюртмачининг розилигисиз лойиҳа-смета ҳужжатларини учинчи шахсларга бермаслик;

5.1.4. Тайёрланган лойиҳа-смета ҳужжатлари асосида учинчи шахсларда ишларни бажаришга қаршилик қилиш ёки бажаришни чеклаш ҳуқуқи йўқлигини кафолатлаш.

5.1.5 Бажарувчи томонидан Буюртмачига шартномада назарда тутилган иш ва хизматларни қонунчиликда белгиланган барча мутассадди ташкилот ва муассасалар билан келишилган ва тасдиқланган ҳолда тақдим этилиши лозим.

5.1.6. Бажарувчи шартнома шартларида белгиланган иш ва хизматларни мазкур шартнома ва ушбу шартноманинг ажралмас қисми ҳисобланган танлов бўйича техник топшириқ, танлов ҳужжатлари талаблари ҳамда Буюртмачининг илтимосига биноан бошқа асосида амалга оширилиши лозим.

5.2. **Буюртмачининг мажбуриятлари:**

5.2.1. Бажарувчидан олинган лойиҳа-смета ҳужжатларини фақат мазкур шартномада назарда тутилган мақсадлар учун фойдаланиш, лойиҳа-смета ҳужжатларини Бажарувчининг розилигисиз учинчи шахсларга бермаслик ва улардаги маълумотларни ошкор қилмаслик;

5.2.2. Шартномада белгиланган миқдорда ва муддатда шартномани 1.1- бандида назарда тутилган ишларни қабул қилиб олиш ва ишларни бажарганлик учун Бажарувчига ҳақ тўлаш;

5.2.3. Бажарувчига лойиҳа ишларини бажаришда ушбу шартномада назарда тутилган ҳажмда ва шартларда хизмат кўрсатиш;

5.2.4. Тайёрланган лойиҳа-смета ҳужжатларининг камчиликлари борлиги муносабати билан учинчи шахс томонидан Буюртмачига нисбатан қўзғатилган даъво юзасидан ишга қатнашишга Бажарувчини жалб қилиш.

**6. ТАРАФЛАРНИНГ ЖАВОБГАРЛИГИ**

6.1. Бажарувчи лойиҳа-смета ҳужжатларидаги камчиликлар учун, шу жумладан кейинчалик қурилиш жараёнида, шунингдек тайёрланган лойиҳа-смета ҳужжатлари маълумотлари асосида барпо этилган объектдан фойдаланиш жараёнида аниқланган камчиликлар учун жавобгардир.

6.2. Лойиҳа-смета ҳужжатларида камчиликлар аниқланган тақдирда Бажарувчи Буюртмачининг талаби билан лойиҳа-смета ҳужжатларини бепул қайта ишлаб чиқиши ва бунинг оқибатида келтирилган зарарни тўлаши шарт.

6.3. Томонлардан бири шартнома мажбуриятларини бажармаган ёки зарур даражада бажармаган тақдирда айбдор томон иккинчи томонга етказилган зарарларни қоплайди;

Шунингдек, Ўзбекистон Республикаси Фуқаролик кодексида, “Хўжалик юритувчи субъектлар фаолиятининг шартномавий-хуқуқий базаси тўғрисида”ги Қонунида, бошқа қонун хужжатларида хамда мазкур шартномада назарда тутилган тартибда жавобгарликка тортиладилар.

6.4. Мазкур шартномада назарда тутилган ўз мажбуриятларига риоя қилмаганлиги, хизматлар ўз вақтида молиялаштирмаганлиги ва шартномада белгиланган бошқа мажбуриятларни бузганлиги учун Буюртмачи Бажарувчига кечиктирилган хар бир кун учун мажбуриятларнинг бажарилмаган кисмининг 0,5 фоизи миқдорида пеня тўлайди, бунда пенянинг умумий суммаси бажарилмаган ишлар ёки кўрсатилмаган хизматлар қийматининг 10 фоизидан ошмаслиги лозим. Пеня туланиши Буюртмачини шартнома шартлари бузилиши туфайли етказилган зарарни қоплашдан озод қилмайди.

6.5.Бажарувчи ишларни ўз вақтида ва сифатли бажариш бўйича ўз мажбуриятларини бузганлиги учун Буюртмачига муддати ўтказиб юборилган хар бир кун учун мажбуриятларнинг бажарилмаган қисмининг 0,5 фоизи миқдорида пеня тўлайди, бироқ бунда пенянинг умумий суммаси объект шартномавий жорий қийматининг 50 фоизидан ошмаслиги лозим.

Буюртмачи томонидан топилган нуқсонлар ва камчиликлар ўз вақтида бартараф этилмагани учун Бажарувчи Буюртмачига муддати ўтказиб юборилган хар бир кун учун сифатсиз бажарилган ишлар қийматининг 0,5 фоизи миқдорида пеня тўлайди, бунда пенянинг умумий суммаси сифатсиз бажарилган ишлар қийматининг 50 фоизидан ошмаслиги керак.

Пеня тўлаш Бажарувчини ишларни бажаришнинг ёки хизматлар кўрсатишнинг кечикиши туфайли етказилган зарарларни қоплашдан озод қилмайди.

6.6. Агар бажарилган ишлар сифати белгиланган стандартларга, қурилиш меъёрлари ва қоидаларига, иш хужжатларига мувофиқ бўлмаса, у холда Буюртмачи “Давлат қуришиш инспексияси экспертизаси”нинг хулосаси асосида ишларни қабул қилиш ва унинг учун хақ тўлашдан бош тортиши, шунингдек Бажарувчидан сифати зарур даражада бўлмаган ишлар қийматининг 20 фоизи миқдорида жарима ундириш хуқуқига эга.

6.7. Шартнома бўйича мажбуриятлар бажарилмаганлиги учун мазкур моддада назарда тутилган жазолардан ташқари шартномани бузган томон иккинчи томонга бошқа томон тарафидан қилинган харажатларда, мол-мулкнинг йўқотилиши ёки шикастланишида, шу жумладан бой берилган фойдада ифодаланадиган пеня билан копланмаган зарарларни қоплайди.

6.8. Мазкур шартнома билан назарда тутилмаган тарафларнинг жавобгарлиги Ўзбекистон Республикасининг амалдаги қонун ҳужжатларига мувофиқ белгиланади.

**7. ФОРС-МАЖОР ВА НИЗОЛАРНИ ҲАЛ ҚИЛИШ ТАРТИБИ**

7.1. Тарафлар ихтиёрига боғлиқ бўлмаган, уларни олдиндан билиш ёки олдини олиш имконияти бўлмаган форс-мажор ҳолатлар (енгиб бўлмас куч) оқибатида мажбуриятларни бажармаганлик ёки лозим даражада бажармаганлик учун тарафлардан бирортаси иккинчи тараф олдида жавобгар эмасдир.

7.2. Ушбу шартнома бўйича ёки у билан боғлиқ ҳолда тарафлар ўртасида келиб чиқадиган барча низолар ва зиддиятлар музокаралар олиб бориш йўли билан ҳал этилади.

7.3. Агар форс-мажор ҳолатлари 2 ойдан ортиқ давом этса, шартнома бўйича мажбуриятларни бажариш томонларнинг келишувига кўра бекор қилинади ёки узайтирилади.

7.4. Музокаралар олиб бориш йўли билан зиддиятларни ҳал қилишга эришилмаган тақдирда, мазкур шартноманинг тузилиши, унинг шартларининг ўзгариши, бузилиши, ижро этилиши, бекор бўлиши, тугатилиши ва ҳақиқийлиги юзасидан келиб чиқувчи барча низолар, келишмовчиликлар ва талаблар Иқтисодий судда кўриб чиқилади.

7.5. Форс-мажор ҳолатлари деб тан олинишига тегишли давлат ташкилотларининг ўрнатилган тартибдаги хулосалари асос ҳисобланади.

**8. ШАРТНОМАНИ ЎЗГАРТИРИШ ВА УНГА ҚЎШИМЧАЛАР КИРИТИШ**

**ТАРТИБИ**

8.1. Ушбу шартномага ҳар қандай ўзгартириш ва қўшимчалар улар ёзма равишда расмийлаштирилган ва тарафларнинг ваколатли шахслари томонидан имзоланган тақдирда ҳақиқий ҳисобланади.

8.2. Шартномани муддатидан олдин бекор қилишга тарафларнинг келишувига мувофиқ ёки Ўзбекистон Республикасининг амалдаги қонун ҳужжатларида назарда тутилган асосларга кўра, етказилган зарар қопланган ҳолда йўл қўйилади.

8.3. Буюртмачи қуйидаги ҳолларда шартномани бекор қилишга ҳақли:

- Бажарувчининг айби билан ишларнинг бориши ушланиб қолса ва ишларни тугатишнинг шартномада белгиланган муддати кечиктирилса;

- Бажарувчининг шартнома шартларини бузиши оқибатида берилган танлов хужжатларидаги техник топшириқда назарда тутилган ишлар сифати пасайса.

8.4. Бажарувчи қуйидаги ҳолларда шартномани бекор қилишга ҳақли:

- Бажарувчига боғлиқ бўлмаган сабабларга кўра лойиҳа ишлари Буюртмачи томонидан тўхтатилса;

- Буюртмачи лойиҳалаш ишларининг ҳақини тўлаш имкониятига эга бўлмаса.

8.5. Шартномани бекор қилиш ҳақида қарорга келган тараф иккинчи тарафга 10 кун олдин ёзма билдиришнома юбориши шарт.

**9. ЯКУНЛОВЧИ ҚОИДАЛАР**

9.1. Иш натижаларидан нормал фойдаланиш имкониятини бермайдиган камчиликлар аниқланса, уларни бартараф этмасдан туриб натижалардан фойдаланиб бўлмаса, камчиликларни бартараф этиш Бажарувчи томонидан ва унинг ҳисобидан амалга оширилади.

9.2. Камчиликларнинг мавжудлиги ва уларни бартараф этиш муддатлари Буюртмачи ва Бажарувчининг қўшма далолатномасида қайд этилади.

9.3. Ушбу шартнома икки нусхада тузилган бўлиб, иккала нусха хам бир хил юридик кучга эга ва тарафларга бир нусхадан берилади.

9.4. Ушбу шартнома билан назарда тутилмаган барча масалалар Ўзбекистон Республикасининг амалдаги қонун ҳужжатлари билан тартибга солинади.

**11.Томонларнинг банк реквизитлари ва юридик манзиллари:**

|  |  |
| --- | --- |
| **“Буюртмачи”** | **“Бажарувчи”** |
| **Марказий банк Жиззах вилоят бош бошқармаси** | \_\_\_\_\_\_\_\_\_\_\_\_\_\_\_\_\_\_\_ |
| **Манзили**: Жиззах шаҳар Ш.Рашидов шох кўчаси 16- уй  **Тел:** 72-223-97-21, Факс: 72-226-19-39  **х/р:** 19907000700000018000  29802000000000018022  29896000700000018053  **Банк:** Жиззах шаҳар ХККМ  **МФО:** 00018  **ИНН:** 201432857 | **Манзил:** \_\_\_\_\_\_\_\_\_\_\_\_\_\_\_\_\_\_\_  **Тел.** \_\_\_\_\_\_\_\_\_\_\_\_\_\_\_\_\_\_\_  **х/р:** \_\_\_\_\_\_\_\_\_\_\_\_\_\_\_\_\_\_\_  **Банк:** \_\_\_\_\_\_\_\_\_\_\_\_\_\_\_\_\_\_\_  **МФО:** \_\_\_\_\_\_\_\_\_\_\_\_\_  **СТИР:** \_\_\_\_\_\_\_\_\_\_\_\_\_\_\_\_\_\_\_ |
| **Бош бошқарма бошлиғи С.Х.Алишев**  **\_\_\_\_\_\_\_\_\_** | **Ташкилот рахбари \_\_\_\_\_\_\_\_\_\_\_\_\_\_\_\_\_**  **\_\_\_\_\_\_\_\_\_** |